26. januar 2006

Kære !

Jeg rejser jævnligt og har gennem mange år valgt at overnatte på jeres hotel, både fordi jeg synes, at det er en fornuftig løsning til prisen, og fordi jeg sætter pris på jeres gode service. Men mit seneste besøg fik mig til at tvivle på, om jeg har lyst til at vende tilbage.

Jeg overnattede på hotellet i Storby, på værelse 203, fra mandag den 1. september til og med torsdag den 4. september. De første dage fik jeg ikke skiftet håndklæder, og der lækkede vand fra rørene på badeværelset. For at gøre ondt værre var en af mine naboer meget støjende og havde gæster på værelset til kl. 03:00 om natten. Jeg klagede til portieren, Anna Larsen, og bad om et andet værelse, men fik besked på, at der ikke var andre ledige værelser. Ingen bad min støjende nabo dæmpe sig. Til trods for, at jeg klagede over rørene på badeværelset flere gange, blev de først repareret på tredjedagen, hvor jeg langt om længe også fik rene håndklæder. På grund af støjen fik jeg ikke sovet ordentligt i to nætter, og dermed endte mine forretningsmøder med at blive mere anstrengende, end det havde været nødvendigt.

Jeg skriver til jer i håbet om, at I kan forbedre servicen over for jeres gæster. Det er utroligt skuffende og irriterende at opleve så dårlig service, når man trofast har boet på hotellet gennem mange år.

Normalt er jeg meget tilfreds med mine ophold af mange forskellige årsager. Generelt får hele atmosfæren mig til at føle mig hjemme, og det vil ærgre mig utroligt, hvis et enkelt besøg skal få lov til at ødelægge det positive indtryk. Derfor håber jeg, at problemet er løst, inden jeg besøger hotellet næste gang.

Med venlig hilsen